M. Kuruc, poslanec: (2007-09-19):
V predloženej novele časť venovaná zhromažďovaciemu právu zakotvuje veľmi neurčito definované priestupky a navyše za ne zavádza vysoké pokuty. Sú tu viaceré nejasne formulované ustanovenia, ktoré budú umožňovať subjektívny výklad zo strany polície a úradov. Podľa navrhovaného ustanovenia nebudú môcť mať účastníci zhromaždenia zakrytú tvár, ak bude voči nim polícia vykonávať služobný zákrok a na odkrytie tváre ich vyzve. Toto ustanovenie však umožní polícii prikázať odkryť tvár aj tým účastníkom konania, ktorí sa ničoho nedopustili, alebo aj všetkým účastníkom zhromaždenia. Ide o neodôvodnený zásah do súkromia, keď bude mať polícia bez legitímneho dôvodu vytvorený priestor, aby monitorovala aj konkrétnych účastníkov, ktorí sa nedopúšťajú porušenia zákona. Zároveň podľa navrhovaného ustanovenia bude za neodkrytie tváre hroziť pokuta do 5 000 Sk. A uvediem aj príklad. Bude to možné pri zákrokoch polície, keď je služobný zákrok vykonávaný voči všetkým účastníkom zhromaždenia. Ide často o situácie, keď polícia vydala poriadkové pokyny adresované všetkým účastníkom, napr. aby všetci zhromažďovaní postupovali určitým smerom. Alebo tiež to bude možné napr. pri vytláčaní všetkých účastníkov zhromaždenia v prípade, že na zhromaždení niektorí jednotlivci páchajú trestné činy a nie je možné zakročiť voči konkrétnym páchateľom. Ak polícia potrebuje zistiť identitu konkrétneho páchateľa, súčasný zákon jej umožňuje prikázať mu, aby si odkryl tvár, pričom neuposlúchnutie tejto výzvy je priestupkom. Novela zákona však umožňuje prikázať odkrytie tváre pod hrozbou priestupku aj tým účastníkom, ktorí sa ničoho nedopustili. Ďalším rizikom je navrhované zvýšenie pokút, ktoré budú môcť byť ukladané aj za nejasné priestupky. Pokutu do 5 000 Sk bude môcť dostať organizátor zhromaždenia vtedy, ak úrad usúdi, že riadil zhromaždenie tak, že sa podstatne odchyľuje od jeho nahláseného účelu. Nikde však nie je definované, kedy sa zhromaždenie podstatne odchyľuje od jeho účelu. A bude to na subjektívnom posúdení úradu. Ak je organizátorom zhromaždenia právnická osoba, bude môcť na základe tohto nejasného ustanovenia dostať pokutu až do 20 000 Sk. Pokutu do 5 000 Sk bude môcť organizátor zhromaždenia dostať za to, že podľa názoru úradu nezabezpečil potrebný počet spôsobilých usporiadateľov. Aký je však potrebný počet, však zákon nedefinuje a bude to na subjektívnom posúdení úradu. V návrhu novely sa o. i. konštatuje, že súčasná právna úprava je nedostačujúca, lebo vytvára priestor pre vznik ťažko zvládnuteľných a nekontrolovateľných zhromaždení, ktoré sme doteraz mohli sledovať napr. v Česku, v Dánsku, vo Francúzsku a naposledy v Nemecku. Takáto argumentácia nie je celkom opodstatnená, ak vychádzame z historického pozadia a znalosti rôznych iných kultúr, protestov vo svete, ale aj spoločenskej situácie v iných krajinách. U nás sa žiadne masové demonštrácie neodohrali a nič ani nenasvedčuje tomu, že by sa tak malo stať. V súčasnosti u nás dochádza, naopak, k úbytku verejných protestov, ktoré navyše u nás nikdy nemali násilný charakter, už vôbec nie spojený s vandalizmom. Vývoj demokracie sa tak pod rúškom prevencie posúva smerom k represii. Bol by som nerád, keby prijatie tejto novely vyvolalo u ľudí pocit strachu. Predložená novela môže vytvárať priestor pre účelové zneužitie a z tohto dôvodu odporúčam nehlasovať za jej prijatie. Ďakujem pekne za pozornosť.